text: Massevis af ulovlige våben
  02 juli 2013 kl. 05.12
  Frit-lejde aktionen, der sluttede i går, har medført indlevering af tusindvis af ulovlige våben.
  Mange har benyttet sig af politiets frit-lejde aktion. Politiet tilbød, at man frit kunne aflevere sit ulovlige våben uden at blive retsforfulgt.
  Eksempelvis Østjyllands politi med hovedkvarter i Horsens melder om mange våben.
  - Der har været rigtig mange indleveringer af våben - også over, hvad vi havde forventet. Det er min vurdering, at vi kommer op på samme niveau som i 2009, hvor der sidst var frit lejde, siger Jan Poulsen fra Østjyllands Politis våbensektion til DR Østjylland.
  I 2009 blev der indleveret 10.000 ulovlige våben på landsplan.
  Våbene bliver nu destrueret, bortset fra historiske våben, som vil blive tilbudt museer.
  